kaerle etc. doen condt allen luden nu ende naemaels
wesende dat wy ontfangen hebben de oitmoedighe supplicatie
van mechiel grest peertberydere inhoudende hoe dat hy suppliant
opten iersten dach van meye anno xvc ende xxxvii binnen
onser stadt van antwerpen in een taverne geheeten in sint
joris gestaen inde coepoirtstate is gaen drincken aldaer
noch aende selve tafele zadt en dranck in een ander gelach
een geheeten anthonis wynckman bastaert zynde ende met
hem franchois van diest barbrer die welcke onder hen beyden saten
en speelden met terlingen ende des voirs. suppliant geselschap gescheyden
synde zoe is de voir. suppliant gaen zitten int gelach vanden voirs.
anthonis ende de selve alsoe spelende heeft de voirs. suppliant geseeght
ende begheert datmen van drye cansen deene leggen zoude
inden croes tot behoef vanden gelage dwelck die voirs. anthonis
weyggerde daer duere die voirs. suppliant vergrampt worde seyde
dat hy anthonis noch int gasthuys sterven soude ende mits
dien zoe gecregen de voirs. suppliant ende anthonis underlinge groote
quade woirden heetenen malcanderen lecker bove rabbaut ende
dier gelycke woirden dwelck gedaen zijde is se voirs. anthonis
uuyten huyse gegaen ende daer nae de voirs. suppliant gaende zitten
op een banck inde selve coenpoirtstrate aldaer zy wederom
underlinge vergaderden ende groote kyvachige worden gecregen
zoe dat de suppliant nam de bonnette vanden hoode des voirs. anthonis
ende duer stack die met zynen obstekere ende wirp de selve
bonette voirts in een borreput gestaen inde selve strate ende
tselve gedaen hebbende is hy suppliant gaen sitten op een ander banck
seggende ende hem vermetende mits den voirs. iniurieusen woirden
hem byden voirs. anthonis geseeght dat hy suppliant des voirs. anthonis
lyff hebben zoude oft hy anthonis tzyne naeden welcken is de
voirs. anthonis byden voirs. suppliant gecomen daer hy op de
banck zadt ende stiet den voirs. suppliant over de banck zoe dat zy
underlinge woirden vechtende ende byden gebuerren gescheyden zynde
heeft de voirs. anthonis hem gebou$dert den mantel des voirs.
suppliant die op deerde lach op te nemene ende inden vooirs. burreput
te wopene hebbende eenen blooten opstekere in zyn handt dwelck
de voirs. suppliant aensiende ende noch meer vergrampt zynde heeft
ingelycx zynen opstekere uuytgetogen ende den voirs. anthonis
naegeloopen die welcke was loopende om de voirs. burreput stekende
alzoe nae melcanderen ende alsoe loopende heeft de voirs. anthonis
eenen steck gerecontreert aldaer de voirs. suppliant hem achterhaelde
ende staende beyde alsoe tegen melcandren zoe heeft de voirs.
anthonis den voirs. suppliant metten selven zynen opstekere gegeven
eenden steck in zynen arm meynende metten selven steeck ewech
te loopene ende ziende de voirs. suppliant dat hy was gequetst ende
dat hem die voirs. anthonis alsoe wilde ontloopen heeft hy
suppliant genomen zynen opstekere ende den voirs. anthonise
gesteken achter in zynen hals oft necke van welcken steeck de
voirs. anthonis binnen dertich dagen daernae is van levende
lyve gecomen ter doot daer aff hy suppliant metten vrienden des
voirs. anthonis hoewel hy nochtans bastaert was is overcomen
ende heeft hen daer aff versoent welcke mesdaet hem suppliant uuyt
gront zyne hertten leet is ende hem yesindert uuyt onsen
voirs. lande van brabant gehouden heeft ende noch houdende
is in grooter miseren ende armoeden daer duere nyet alle
enlick hy suppliant maer oick zyn arme moedere weduwe wesende
ende zyn grootmoedere een oude vrouwe van gebreke vergaen
dewelcken de voirs. suppliant gheerne dbroot voerwinnen soude
ons mits dien oitmoedelyck biddende hem tvoirs. feyt ende mesdaet
te willen vergeven ende onse gracie ende genade hier op te willen
extenderen hen doende hier op expedieren onse openen brieven van
remissien in sulcken zaken behoirenen waerom soe eest
dat wy desen aengesien geneygt wesende ter beden des voirs.
michiels grest suppliant ende willende hem in dit stuck preferen gracie
ende misericordie voer strangheyt ende rigeur van justicien hebben
den selven suppliant inden gevalle als boven quytgeschonden
geremitteert ende vergeven schelden quyte remitteren ende vergeven
uuyt sunderlinger gracien by desen onsen brieve tfeyt ende dootslach
boven gemerct mitgaders alle offensie ende bruecke corporele ende
criminele daer inne hy ter causen voirscreven mits dat
daeraen cleven mach tegen ons ende justitie mesdaen ende
mesbruyct mach hebben ende hebben hem daeraff wedergestelt
ende gerestitueert stellen weder ende restitueren tot zynen goeden
name fame ende geruchte in onsen voirs. lande ende
hertoighdomme van brabant ende allen anderen onsen landen
ende heerlichheyden ende tot zynen onverbuerden goeden
indien hy eenige onder ons heeft gelyck ende in alder manieren
zoe hy was voerde toecompste vanden voirs. feyte inponerende
hier op een eeuwich geswych onsen procureur generael in brabant
ende allen anderen onsen justicieren ende officieren wie zy zyn
satisfactie ende beternisse ierts ende voeral gedaen der partie
geinteresseerde indien die noch nyet gedaen en zy ende eenige
daer toe staet civilyck alleenlyck behoudelyck dat de voirs. suppliant
gehouden sal zyn tvoirs. feyt tegen ons te beteren civilyck nae
gelegentheyt vander saken ende faculteyt van zynen goeden met oick
te betalene de costen van justicien hieromme alreede gedaen ende
te doene allet ter taxatien ende moderatien van onsen rade in
brabant die wy daer toe gecommitteert hebben ende committeren
by desen ontbieden daerom ende bevelen den selven onsen
cancellier ende raedsluden dat voer hen geroepen deghene die
daerom behoren geroepen te zyne zy procederen wel ende deugdlyck
ter verificatie ende interinemente van desen ende totter taxatie ende
moderatie vander voirs. amende ende costen alszoe zy zullen bevinden
behoirende welck interinement de voirs. suppliant gehouden zal zyn te
versueckenen ende hem in persoenen te presenteren in onsen voirs. rade
binnen eenen jare naestcomende op de pene van te verbueren deffect
van desen ende dat gedaen ende de selve civile boete ende costen
van justicien getaxeert ende betaelt synde in handen vanden
ghenen dien dat behoiren sal zy onse voirs. procureur generael in
brabant ende alle andere onse rechteren justicieren officieren
ende ondersaten jegewoirdige ende toecomende dien dat aengaen
sal moegen huere stedehouderen ende een yegelyck van hen besundere
# sy hieraf verantwordt
byden ontfanger vanden
exploiten
zoe hem toebehoren sal doen laten gedoogen den voirs.
suppliant van deser onser jegewoirdigher gracien remissien ende
pardoene ende van alle den inhouden van desen inder vuegen
ende manieren voere verhaelt rustelyck vredelyck volcomelick
ende eeuwelick genyeten ende gebruycken zonder hem te doene
noch te laten gheschieden nu noch in toecomende tyden ennich
hinder letsel oft moeyenisse aen lyve noch aen goeden ter
contrarien maer indien zyn lyff oft ennige van zynen goeden
daerom gearresteert becommert oft belet waeren dat zy die setten
ende stellen terstont ende sonder vertreck tot geheelder ende
volcomender delivrancie want ons alsoe gelieft ende ten eynde
dat dit vast ende gestadich blyve tot eeuwigen dagen zoe
hebben wy onsen zegel hieraen doen hangen behoudelyck in
anderen dingen onsen rechte ende eenen yegelycken anderen
dessyns gegeven in onser stadt van bruessele inde maent
van julio int jaer onssen heeren duysent vyffhondert ende
achtendertich ende van onsen keyserycke txixe ende van
castillien etc. txxiiie aldus gescreven opde plyck
byden keyser in zynen raede ende geteekent
boudewyns noch stont gescreven opte selve plycke
visa registrata
ghecollacionneert tegens die
originale brieven by my
decock